Dôvodová   správa

Všeobecná časť

Podľa zákona č. 218/1949 Zb. o hospodárskom zabezpečení cirkví a náboženských spoločností štátom v znení neskorších predpisov je štát povinný  uhrádzať osobné požitky duchovných (§ 1), náhradu cestovných, sťahovacích a iných výdavkov (§ 4), sociálnych dávok (§ 6), riadnych vecných nákladov spojených s výkonom bohoslužieb a iných náboženských úkonov i s cirkevnou administratívou (§ 8 ods. 1) a v odôvodnených prípadoch osobitnú pomoc pri mimoriadnych vecných nákladoch (§ 8 ods. 2).
Štát poskytuje cirkvám a náboženským spoločnostiam v súčasnosti len finančné prostriedky na platy duchovných a prevádzkových zamestnancov riadiacich orgánov cirkví, na príslušné odvody do poistných fondov za zamestnávateľa a čiastočne na prevádzku ústredí. Nárok na príspevok zo štátneho rozpočtu na platy duchovných a prevádzku ústredia neuplatňujú z prevažne vieroučných dôvodov štyri subjekty: Náboženská spoločnosť Jehovovi svedkovia v Slovenskej republike, Kresťanské zbory na Slovensku, Novoapoštolská cirkev v Slovenskej republike a Cirkev Ježiša Krista Svätých neskorších dní v Slovenskej republike. Cirkev adventistov siedmeho dňa - Slovenské združenie požaduje štátny príspevok len na chod cirkevného ústredia. 
Plat duchovných cirkví a náboženských spoločností určuje predkladané nariadenie vlády SR, pričom duchovnému patrí základný plat podľa stupnice nachádzajúcej sa v prílohe č. 1. Na ocenenie vysokej kvality výkonu môže príslušná cirkev zvýšiť príslušný tarifný plat duchovného až o 30 %. Duchovnému ďalej patrí hodnostný prídavok určený rozpätím v závislosti od skupiny funkcie, ktorú vykonáva v rámci duchovenskej činnosti (viď príloha č. 2). 
K 31. decembru 2006 bol evidenčný počet duchovných financovaných z prostriedkov štátneho rozpočtu celkovo 3476 osôb, pričom priemerný plat duchovného bol 12 426 Sk. Prostredníctvom rozpočtovej kapitoly ministerstva kultúry je pre cirkvi a náboženské spoločnosti na rok 2007 vyčlenených celkovo 928 966 tis. Sk. Uvedená suma zahŕňa aj finančné prostriedky pre Slovenskú katolícku charitu (63 mil. Sk) a Evanjelickú diakoniu (5,9 mil. Sk). 
Návrh nariadenia vlády je v súlade s Ústavou Slovenskej republiky a ďalšími všeobecne záväznými právnymi predpismi, medzinárodnými zmluvami, s právom Európskych spoločenstiev a s právom Európskej únie. 
Návrh nariadenia vlády nemá vplyv na zamestnanosť, ani vplyv na životné prostredie. Zvýšenie stupnice základných platov duchovných o 7% bude mať dosah na štátny rozpočet. Finančné krytie z hľadiska štátneho rozpočtu je zabezpečené zákonom č. 681/2006 Z.z. o štátnom rozpočte na rok 2007.

Osobitná časť

K §1 

Určuje a špecifikuje podrobnosti o základnom plate, stupnici a funkciách duchovných a dobe započítateľnej praxe duchovných. 
K §2

Príslušný paragraf definuje hodnostný prídavok a finančné rozpätie, ktoré prináleží duchovnému podľa úvahy cirkevného ústredia. 

K §3

Príslušný paragraf umožňuje cirkvám zvýšiť základný plat duchovného až do úrovne 30% jeho základného platu ako ocenenie vysokej kvality jeho výkonu.  Zvýšením percenta sa umožní diferencovane oceniť kvalitu a výkonnosť  duchovného. Táto zložka platu nie je nároková.  

K §4 

	Obsahuje zrušovacie ustanovenie.

K §5 

	Určuje dátum nadobudnutia účinnosti.

Doložka zlučiteľnosti právneho predpisu
s právom Európskych spoločenstiev a právom Európskej únie

1.	Predkladateľ právneho predpisu: Vláda Slovenskej republiky

2.	Názov návrhu právneho predpisu: Nariadenie vlády Slovenskej republiky o úprave osobných pôžitkov poskytovaných duchovným cirkví a náboženských spoločností.

3. 	Problematika návrhu právneho predpisu:
a)	je upravená v práve Európskych spoločenstiev:
- primárne právo: Zmluva o založení Európskeho spoločenstva v platnom znení (čl. 141),
- sekundárne právo: Smernica Rady 75/117/EHS z 10. februára 1975 o aproximácii zákonov členských štátov týkajúcich sa uplatňovania zásady rovnakej odmeny pre mužov a ženy (Mimoriadne vydanie Ú. v. EÚ, 05/Zv. 1),
b)	nie je upravená v práve Európskej únie
c)	nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev.

4.	Záväzky Slovenskej republiky vo vzťahu k Európskym spoločenstvám a Európskej únii:
a)	Slovenská republika si splnila záväzky podľa čl. 53 a 54 Aktu o podmienkach pristúpenia tým, že smernicu Rady 75/117/EHS prebrala do niekoľkých právnych predpisov, najmä do Zákonníka práce a zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov.
b)	V rámci Aktu o podmienkach pristúpenia pripojenom k Zmluve o pristúpení Slovenskej republiky k Európskej únii nebolo v danej oblasti dohodnuté žiadne prechodné obdobie.
c)	Slovenská republika prevzala záväzok uskutočniť transpozíciu smerníc v oblasti rovnosti príležitosti pre mužov a ženy k dátumu vstupu do Európskej únie.
d)	V danej oblasti nebolo začaté konanie proti Slovenskej republike o porušení Zmluvy o založení Európskych spoločenstiev podľa čl. 226 až 228 Zmluvy o založení Európskych spoločenstiev v platnom znení.
e)	Smernica Rady 75/117/EHS je v súčasnosti v úplnej zhode prebratá do niekoľkých právnych predpisov, najmä do Zákonníka práce a do zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov.

5. 	Stupeň zlučiteľnosti návrhu právneho predpisu s právom Európskych spoločenstiev a s právom Európskej únie: úplný

6. 	Gestor a spolupracujúce rezorty: gestorom smernice Rady 75/117/EHS je Ministerstvo práce, sociálnych vecí a rodiny Slovenskej republiky.